Det første gudshuset i Kvænangsfjorden var et kapell oppført i 1795, på øyen Skorpa, og innviet av sogneprest i Skjervøy Ole Meldahl Angell i 1806. I dag kan det virke som en lite hensiktsmessig plassering, men var på denne tiden et naturlig valg ettersom sjøveien var den vanligste i disse kyst- og fjordstrøkene. Kapellet ble ombygd og vigslet til kirke ved biskop Daniel Bremer Juell den 18. september 1850. Senere ble kirkestedet i Kvænangen flyttet til fastlandet, først Sekkemo kirke innviet av biskop Alf Wiig i 1956,, og til Burfjord kirke, innviet av biskop Per Oskar Kjølås den 5. juli 2009.